Diari Oficial de la Generalitat Valenciana


Sumari del DOGV 5705, del 18-02-2008 (2008/1972)

RESOLUCIÓ de 14 de febrer de 2008, del director general del Servici Valencià d'Ocupació i Formació, sobre informació pública i obertura de termini relativa als Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per a l'exercici 2008, i per la qual es dóna publicitat a la línia de crèdit i a l'import destinat a finançar el Pla Integral corresponent a l'expedient de regulació d'ocupació objecte d'aquesta convocatòria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5705

Data del DOGV
:   18-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1972


Data del document
:   14-02-2008

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * empresa privada
    * societat sense fins de lucre
    * administració local
    * reconversió de l'ocupació
    * suport econòmic
    * ajuda a l'ocupació
    * reciclatge professional
    * organització patronal

RESOLUCIÓ de 14 de febrer de 2008, del director general del Servici Valencià d'Ocupació i Formació, sobre informació pública i obertura de termini relativa als Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per a l'exercici 2008, i per la qual es dóna publicitat a la línia de crèdit i a l'import destinat a finançar el Pla Integral corresponent a l'expedient de regulació d'ocupació objecte d'aquesta convocatòria. [2008/1972]  
El 17 de gener de 2007 (DOCV núm. 5430) es va publicar l'Ordre de 26 de desembre de 2006, de la conselleria d'Economia, Hisenda i Ocupació, per la qual es regulen i convoquen subvencions destinades a la implantació de Plans Integrals d'Ocupació per a la recol·locació de treballadors afectats per processos de reconversió o de reestructuració d'empreses, per al període 2007-2008.   
Els articles 2.2 i 10.5 de l'esmentada Ordre establixen que el director general del SERVEF donarà publicitat als expedients de regulació d'ocupació que siguen objecte dels plans previstos en aquesta, amb indicació de l'empresa a què corresponen i el nombre de treballadors afectats per la recol·locació, així com el termini de presentació de sol·licituds per part de les entitats promotores.   
Després de la publicació de la Llei 15/2007, de 29 de desembre, de Pressupostos de la Generalitat Valenciana per a l'exercici 2008 (DOCV de 31 de desembre de 2007), i d'acord amb allò establit en l'article 47 del Text Refós de la Llei d'Hisenda Pública de la Generalitat Valenciana, aprovat mitjançant Decret Legislatiu de 26 de juny de 1991 del Consell de la Generalitat (DOGV de 17 de juliol de 1991), i de la disposició addicional primera de l'esmentada convocatòria, es publica el crèdit per a finançar aquest projecte, així com la línia pressupostària a càrrec de la qual s'ha de realitzar.   
En virtut dels antecedents que s'hi han exposat, resolc:  
Primer  
Establir un termini de 5 dies hàbils comptadors des de l'endemà de la publicació de la present resolució en el Diari Oficial de la Comunitat Valenciana, per a la presentació de sol·licituds, per les entitats promotores, relatives a l'execució del Plans Integrals d'Ocupació per a la recol·locació de:  
Nombre de treballadors: 95.  
Empreses: Ideal Standard Industrial, SLU.  
Localització: els projectes s'hauran de desenrotllar en la localitat de Chiva.  
Les sol·licituds i característiques dels projectes s'hauran d'ajustar a allò establit en l'Ordre de 26 de desembre de 2006 anteriorment esmentada.  
Segon  
Les ajudes regulades per a aquest projecte en l'article 4 de l'esmentada Ordre es finançaran a càrrec del capítol 4 del subprograma 322.51, «Foment d'Ocupació», del Servici Valencià d'Ocupació i Formació, línia codi T5631000, d'acord amb els imports següents:  
1. Les ajudes destinades a les entitats promotores d'acord amb l'article 4.1 de l'Ordre es finançaran amb un import màxim de 285.000,00 €. Aquesta quantitat, dels quals 142.500,00 € estan finançats pel Fons Social Europeu, es pagarà a càrrec del pressupost del present exercici.   
2. Les ajudes destinades a les entitats ocupadores d'acord amb l'article 4.2 de l'Ordre es finançaran amb un import màxim de 420.000,00 €, dels quals 210.000,00 € són finançats pel Fons Social Europeu, i es pagaran a càrrec del pressupost del present exercici.   
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos, comptadors des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb allò previst en els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o potestativament, recurs de reposició davant aquest mateix òrgan en el termini d'un mes, computat en els termes abans exposats, segons allò disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga interposar qualsevol altre recurs dels previstos en la vigent legislació.   
En el cas que les entitats interessades foren administracions públiques, es podrà interposar recurs contenciós administratiu davant idèntic òrgan jurisdiccional, d'acord amb allò establit en els articles 10, 44 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44 de l'esmentada llei, en aquest cas el termini comptarà des de l'endemà a aquell que es reba la comunicació de l'acord exprés o s'entenga presumptament rebutjat.  
València, 14 de febrer de 2008.- El secretari autonòmic d'Ocupació, director general del SERVEF: Luis Lobón Martín.